EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

UE și Islanda sunt semnatare ale Acordului privind Spațiul Economic European (Acordul privind SEE), care prevede libera circulație a mărfurilor, cu excepția produselor agricole și pescărești. Articolul 19 din Acordul privind SEE conține dispoziții referitoare la comerțul cu produse agricole. Acordul bilateral dintre UE și Islanda din 2007 privind preferințele comerciale negociat pe baza articolului 19 din Acordul privind SEE include, printre altele, angajamentul părților de a promova comerțul cu produse cu indicații geografice (IG).

Negocierile dintre UE și Islanda referitoare la IG au avut loc în perioada 4 iulie 2012-17 septembrie 2015. Negocierile menționate s-au desfășurat în coordonare cu negocierile dintre UE și Islanda referitoare la continuarea procesului de liberalizare a comerțului cu produse agricole și cu produse agricole prelucrate. În conformitate cu acordul negociat privind IG, în Islanda vor fi protejate 1 150 de produse alimentare cu IG din UE. Partea islandeză nu a înregistrat încă nicio denumire ca IG protejată. Totuși, acordul prevede un mecanism de actualizare a listei IG și de includere a unor noi denumiri protejate ca IG într-o etapă ulterioară, printr-o procedură a comitetului mixt.

Acordul privind IG va intra în vigoare în prima zi a lunii care urmează datei la care părțile și-au notificat reciproc finalizarea propriilor proceduri interne de adoptare. Dacă această dată este anterioară datei intrării în vigoare a acordului sub formă de schimb de scrisori dintre UE și Islanda privind preferințele comerciale suplimentare pentru produsele agricole stabilit în temeiul articolului 19 din Acordul privind Spațiul Economic European, încheiat la Bruxelles la … data de … în anul …., acordul privind IG va intra în vigoare doar la aceeași dată cu acordul menționat.

•Coerența cu dispozițiile existente în domeniul de politică

Acordul privind SEE prevede deja recunoașterea și protejarea reciproce ale indicațiilor geografice pentru vinuri, produse vitivinicole aromatizate și băuturi spirtoase. Prin urmare, domeniul de aplicare al prezentului acord cuprinde doar alte produse agricole și alimentare decât vinurile, produsele vitivinicole aromatizate și băuturile spirtoase.

•Coerența cu alte politici ale UE

Încheierea acordului privind IG cu Islanda se încadrează în strategia generală a UE de promovare a producției și a consumului de produse cu indicații geografice din UE. În temeiul prezentului acord, 1 150 de produse alimentare cu IG din UE vor obține un nivel ridicat de protecție directă în Islanda. IG vor fi protejate împotriva:

oricărei utilizări comerciale directe sau indirecte;

oricărei utilizări abuzive, imitări sau evocări a produsului;

oricărei alte mențiuni false sau înșelătoare privind proveniența, originea, natura sau calitățile esențiale ale produsului;

oricărei alte practici care ar putea induce în eroare consumatorul cu privire la adevărata origine a produsului.

2.TEMEIUL JURIDIC, SUBSIDIARITATEA ȘI PROPORȚIONALITATEA

În iunie 2007, Consiliul a dat Comisiei un mandat pentru lansarea negocierilor cu Islanda privind protecția produselor cu indicații geografice.

3.IMPLICAȚIILE BUGETARE